מה קרה בסיני? גישות מינימליסטיות ומקסימליסטיות

בפרק הקודם ראינו שביקורת המקרא המודרנית טוענת כמה טענות כנגד רעיון קדושת התנ"ך. מרבית הטענות הללו ספרותיות, פילולוגיות והיסטוריות בטבען, וחוקרי תנ"ך, תאולוגים והיסטוריונים של הדת דנו בהן באריכות. אך יש לתת את הדעת על טענה נוספת, ואפילו חשובה יותר, הקוראת תיגר על מעמדו של התנ"ך. כמה קוראים מודרניים נתנו דעתם למקורו האנושי של התנ"ך בעקבות קטעים שאינם עולים בקנה אחד עם הרעיון של אל הנוהג בצדק או ברחמים, וודאי שלא שניהם גם יחד. התנ"ך נראה אנושי בתכלית לא רק משום שהוא מתקשה להכריע אם נוח העלה לתיבה שתיים או שבע מהחיות הטהורות, אלא בעיקר משום שמתואר בו אל המעניש צדיק עם רשע – אם לא בסיפור המבול (שהרי שם מסופר "שכל בני האדם מלבד נוח היו חוטאים), וודאי שבסיפור יציאת מצרים, שבו מכה האל את בכורי מצרים אף על פי שלא הייתה להם יד בקביעת מדיניות עבודת הפרך של פרעה. מטרידה אף יותר העובדה שבכמה מקרים, ספורים אמנם, מורה התנ"ך לבני האדם לחקות את האל ולנהוג ללא צדק וחמלה: יש להשמיד את כל העמלקים על טפם (דברים כה:יז-יט); ורצח עם או גירוש יהיו מנת חלקם של כל הכנענים שיסרבו לקבל את מרותם של בני ישראל (למשל, דברים ז ו-כ).[[1]](#footnote-1)

טענה זו כמעט אינה מושפעת מהעובדה שבמהלך הדורות קבעו פרשנים יהודים כי המצוות המתייחסות לכנענים נהגו אך ורק בימי יהושע ואינן נוהגות לדורות. כלומר, מי שחי אחרי זמנו של יהושע אינו רשאי לקיים אותן, וודאי שאינו מחויב לעשות כן. (על פי ההלכה, הקטגוריה "כנענים" חדלה להתקיים בימיו של סנחריב מלך אשור, ואם כך כל המצוות המתייחסות לכנענים בטלות ממילא; ראה למשל מ' ידיים ד:ד, ת' קידושין ה:ו, ב' ברכות כח ע"א, ב' יומא נד ע"א; רמב"ם, **משנה תורה**, הלכות מלכים, ה:ד).[[2]](#footnote-2)

1. ניסוח זה מבוסס על הדרך שבה סיכם עמיתי גארי אנדרסון את עמדתי. [↑](#footnote-ref-1)
2. כותרת חיבורו של השל יכולה להתפרש כביטוי המתאר את נושא הספר כמחקר תיאורי: "רעיון ההתגלות כפי שהוא משתקף במסורת היהודית". עם זאת, אפשר לפרשה גם כטענה תיאולוגית: "ההתגלות מתרחשת הודות לאספקלריה של הדורות" – היינו, "התורה מגיעה אלינו הודות למסורת עצמה". השל התכוון בוודאי לשני המובנים הללו גם יחד. [↑](#footnote-ref-2)